Guruhark

Guruhark on Tartu indie rock ansambel, mis on vaheaegadega tegutsenud aastast 1998. Ansambli tuumiku on läbi aastate moodustanud laulja-kitarrist Edy Maria Remarque (Kalevi Kaaviste), bassist Martiini (Tarmo Vahtra) ja kitarrist-laulja Sven Antson. Guruhargi muusikat iseloomustavad erinevate kitarrikõlade (eriti kajaefekti) kasutamine, omapärane vokalistika ja robustse koega kompositsioonid. 1998. aastal asutas hardcore punk ansambli Nyrok City kitarrist ja helilooja Edy meloodilist kitarripoppi viljeleva kvarteti Hark, kuhu kuulusid veel laulja Katariina Reinoja, Martiini ja trummar-klahvpillimängija Martin. Ansambel andis rea kontserte ja salvestas stuudios mõned lood ("Pueriilne", "Humanoia", "Asustatud Asteroid"). Aastal 2000 lahkusid ansamblist Katariina Reinoja ja Martin. Edy asus vokalistiks, loobus trummarist ja võttis kasutusele programmeeritava trummimasina. Naisvokalist oli Edy toonane elukaaslane Maria. Eksperimenteerides erinevate kitarrikõladega, võeti ansamblisse lisaks kitarristid Sven Antsoni (endine Tartu Lasteteatri näitleja) ja hiljem ka kunstnik Peeter Krosmanni. Ansambel esines sageli mitmesugustel üritustel ja festivalidel, näiteks esimesel kunstifestivalil Postsovkhoz 2001. Kuigi Edy läks pooleks aastaks Prantsusmaale elama (ansambel esines vähemalt ühel kontserdil Pärnus ka ilma temata), kutsus ta kevadel 2001 ansambli uuesti kokku, sel ajal mängis Edy trumme ühel kontserdil Tartu Lasteteatris. Aastal 2000 salvestas Guruhark (Edy, Martiini, Antson) albumitäie lugusid, mida toona plaadina ei avaldatud. Tuntumad laulud sellest perioodist on "Kaltsumees", "PIL", "Retro" jt. 5. detsembril 2002 esines Guruhark üritusel "Ökopunk" Tartus Tiigi tänava vanas veskihoones. Ökopungi peaesineja oli J.M.K.E. Pärast seda naasis Edy ansamblisse Nyrok City ja Guruhark lõpetas tegevuse. Martiini ja Sven Antson mängisid hiljem ansamblis Radio de Libertad. 2001. aasta alguses, kui Edy viibis Pariisis, koostasid Martiini ja Kristjan Ots erinevatest salvestistest (lindistused, hilisemad prooviruumi- ja kontsertvõtted) firma Severcide Lo-Fi all albumi "Saba ja sarved". Lood: "Pueriilne" "Ei kulgeja" "Päikene" "Leerilapsed" "Retro" "Riga-intro" "Saba ja sarved" "Pikalt!" "Burnett ja Bond" "Humanoia" "Cherry Ed Amazing Funk" "Pueriilne" (live) "Midagi head" "PIL" (live) "Lennujaama kohvik" (retro live) "Hüvastijätt/Skiso" (live) "Õäöü" "Uhr-gh" (Hark! esimene demo) "Karlmari 3 tulukest" "Linnud (fuck off stupid industrial world)" "Asustamata asteroid" (intro saksofonita) "Asustatud asteroid" "Asustatud asteroid" (Edy) "Fantoom" Aastal 2004 ilmusid lood "Pueriilne" ja "Retro" Eesti indie-kogumikul "Garage ja Mürage". Samal aastal kasutati Guruharki instrumentaali "PIL" filmis "Sigade revolutsioon". 23. detsembril 2006 hukkus autoõnnetuses ansambli algkoosseisu laulja ja mitme laulu sõnade autor Katariina Reinoja. Kevadel 2007 väljastas Severcide Lo-Fi Guruhargi 2000. aastal tehtud stuudiosalvestised albumil "Saepuru ja Giboaboa" Lood: "Brünett ja blond" "Hüvastijätt" "Luperlogic My Aerobics" "Kaltsumees" "Kaltsumees balalaikaga" "Humanoia" "Zombie Reality" "PIL" "Ööpäev" "Retro" "Timuka maja" "Kolm tulukest" Samal aastal kogunes ansambel uuesti, koosseisus Edy, Martiini, Sven Antson, Aladar Rebane (trummid), Lauri Pajos (klahvpillid), ning esines 26. mail Tallinnas Paljassaare rokkfestivalil. Siis lagunes Guruhark jälle, kuni esines 1. märtsil 2008 üritusel Turbodisko, koosseisus Edy, Antson, Nyrok City bassist Karlis Kraana ja uus trummar Olevik. Suvel 2008 naasis Martiini bändi, planeeriti esinemine indie-festivalil Schilling, mis jäi ära, kuna Edy siirdus USA-sse. Edy Maria Remarque – kitarr, laul, programmeerimine Martiini – bass Sven Antson – kitarr, laul (1999–) Katariina Reinoja – laul (1998–2000) Martin – trummid, klahvpillid (1998–2000) Maria – laul (2000, 2001) Mart from Bizarre – laul (2000) Peeter Krosmann – kitarr (2001) Margus Kiis – trummid (2002, kontserdil Ökopunk) Valner Valme – MC (2000, kontsert Tallinnas Von Krahli teatris) Aladar Rebane – trummid (2007 Paljassaare rokkfestivalil) Lauri Pajos – klahvpillid (2007 Paljassaare rokkfestivalil) Karlis Kraana – bass (2008 Turbodiskol) Olevik – trummid (2008)